Leon van Nierop se resensie: Death on the NileDeath on the Nile Met Kenneth Branagh Regisseur: Kenneth Branagh Julle ken die cliché: “Hulle maak nie meer sulke rolprente nie.” Mense wat graag in die sewentigerjare in ons ou groot fliekpaleise gefliek het, sal weer daardie selfde lekkerkry-gevoel op die lyf loop met Death on the Nile (2020). ŉ Epiese rolprent met ŉ rits supersterre wat na eksotiese plekke reis met die kamera wat elke stukkie detail van die luukse boot, die flambojante hotelle en die natuur waarneem. (Die film is vir twee jaar teruggehou en begin uiteindelik op Vrydag 11 Februarie 2022). En tussenin is daar natuurlik ŉ groep akteurs en aktrises, waarvan jy die meeste sal herken, wat lekker teenoor jou skaak speel onder die aanvoering van Agatha Christie se bobaas-speurder: Hercule Poirot (Kenneth Branagh). Moorde word op ŉ boot gepleeg wat, soos die titel verklap, op die Nylrivier vaar. Wie het dit gedoen? Die genot van hierdie allegaartjie van ŉ fliekreis is om die vals leidrade mis te kyk. “Hy/sy kon dit nie gedoen het nie! O aarde, miskien is dit so en so!” Christie (wat deurgaans in haar mou lag) maak jou later so deurmekaar soos ŉ akkerblaartjie in ŉ tsunami. Jou grys breinselletjies kan nie by die geniale Poirot s’n byhou nie. Want hoe hy die motiewe van die skuldige party wegtrek en privaat ontleed, en dan die soeklig op een na die ander van die ander onskuldige verdagtes laat val, is deel van die pret. Meer wil ŉ mens nie verklap nie. Ook nie wie hierin speel nie, want netnou kry die skuldige(s?) prominensie. Gaan fliek weer in ŉ teater. Sit agteroor, eet springmielies, vergaap jou aan die Egiptiese landskap op ŉ wyedoek en die gruwelikhede wat op die boot gebeur (dis een van Christie se wreedste verhale), en kyk of jy die motiewe kan identifiseer van wie ook al skuldig is aan die moord. Dis elke sent van ŉ fliekkaartjie werd, en jy moet dit op die silwerdoek sien. Moet dus nie wag tot dit oor ŉ paar maande iewers op TV wys nie. Jy doen jouself ŉ onreg aan.. Die fliek is vanaf 11 Februarie 2022 by Ster-Kinekor en NuMetro te sien. Leon van Nierop resenseer weekliks rolprente soos hierdie een op sy Facebook-blad. Besoek ook sy blad vir resensies oor rolprente met lokprente en interessante feite.